
Tisztelt Képviselő-testület!

I. Előzmények:

Fót Város Önkormányzata fenntartásában működik 2000. július 1. óta a Fóti Közművelődési és Közgyűjteményi Központ (a továbbiakban: FKKK) közművelődési intézményként. Az intézmény az alábbi tagintézményekkel rendelkezik:
· Vörösmarty Művelődési Ház
· Városi Könyvtár és Kisalagi fiókkönyvtár
· Németh Kálmán Emlékház
· Kisalagi Közösségi Ház
· Tájház.

II. A döntéshez szükséges információk, tájékoztatások:

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 91/A. § (1) bekezdése rendelkezik arról, hogy tizenötezer fő lakosságszám alatti települések esetében van csak arra lehetőség, hogy a települési önkormányzat a nyilvános könyvtári ellátást, illetve a közművelődési alapszolgáltatásokat integrált intézmény keretében biztosítsa.
   
91/A. §  (1)  A tizenötezer fő alatti lakosságszámú településen - a feladatellátás veszélyeztetése nélkül - a települési önkormányzat a muzeális intézményekkel, a nyilvános könyvtári ellátás biztosításával, illetve a közművelődési alapszolgáltatások hozzáférhetőségének biztosításával összefüggő feladatait közös szervezetben (a továbbiakban: integrált kulturális intézmény) láthatja el.

Jelenleg az FKKK integrált intézményi struktúrában látja el a feladatait, mely a település lakosságszámát tekintve nem felel meg a jogszabályi előírásoknak, ezért célszerű megvizsgálni az intézmény átszervezésének lehetőségét és önálló városi könyvtár létrehozását. A törvény ezen rendelkezése 2013. január 1. napjától hatályos.

Új intézmény létrehozása kapcsán számos kérdésben kell döntést hozni az alapító Önkormányzatnak, ezért célszerű az FKKK átalakítását 2023. január 1. napjára időzíteni. El kell fogadni az intézmény Alapító Okiratát, valamint Szervezeti és Működési Szabályzatát, továbbá rendelkezni kell intézményvezetői álláspályázat kiírásáról is. 

68. § (1)  A fenntartó az e törvényben foglaltak alapján
a) meghatározza a könyvtár feladatait és használati szabályzatát,
b) kiadja alapító okiratát, jóváhagyja szervezeti és működési szabályzatát,
c) biztosítja a feladatok ellátásához szükséges személyi és tárgyi feltételeket, ennek során figyelembe veszi a miniszter által meghatározott szakmai követelményeket és normatívákat,
d) jóváhagyja a könyvtár fejlesztésére vonatkozó terv(ek)et,
e) az országos könyvtári szakértői névjegyzékben szereplő szakértők közreműködésével értékeli a könyvtár szakmai tevékenységét,
f) biztosítja a könyvtár szakmai önállóságát,
g) ellátja a könyvtár fenntartásával, irányításával kapcsolatos más jogszabályokban meghatározott feladatokat.

A törvény 69/A. §, illetve 78/J. § rendelkezik arról, hogy a könyvtárak átszervezésével, valamint közművelődési intézmény átszervezésével kapcsolatos döntés meghozatalához az illetékes miniszter előzetes véleményét, valamint a Közművelődési Kerekasztal véleményét is be kell szerezni. Fóton jelenleg nem működik Közművelődési Kerekasztal, nem kötelező ennek a létrehozása. Ugyanakkor a közművelődési intézmények átalakításának miniszteri véleményezése 2022. áprilisáig az Emberi Erőforrások Minisztériumához tartozott. A jelenlegi minisztériumi struktúrában Kulturális és Innovációs Minisztérium került kialakításra, azonban jelenleg még nem látszik pontosan melyik államtitkársághoz tartozik a kulturális intézmények átalakításának véleményezése.
69/A. § A települési és megyei hatókörű városi könyvtárak átszervezésével és megszüntetésével kapcsolatos intézkedésekhez a miniszter véleményét előzetesen ki kell kérni. E § tekintetében átszervezésnek minősül minden olyan fenntartói döntés, amely az intézmény megnevezésének, fenntartójának, illetve alaptevékenységének módosulásával jár, kivéve a jogszabályváltozásból eredő kötelező módosítást.
78/J. §  (1) Közművelődési intézmény - ideértve a közművelődési megállapodás keretében működtetett intézményt is - létesítése, átszervezése, megszüntetése, valamint tevékenységének 2 hónapon túli szüneteltetése esetén a testületi döntés meghozatala előtt 30 nappal a miniszter és a 82. § szerinti Közművelődési Kerekasztal véleményét be kell szerezni, és annak tartalmát a képviselőtestülettel ismertetni kell.
(2) Ha a miniszter és a Közművelődési Kerekasztal a megkereséstől számított 30 napon belül nem nyilvánít véleményt, úgy kell tekinteni, hogy a megkeresésben foglaltakkal egyetért. A miniszter és a Közművelődési Kerekasztal véleménye a képviselőtestületet nem köti döntése meghozatalában.
(3)  Az (1) bekezdés szerinti átszervezésnek minősül minden olyan fenntartói döntés, amely az alapító okiratnak vagy a közművelődési megállapodásnak a közművelődési intézmény megnevezésében, székhelyében, a közművelődési feladatellátást érintő telephelye megjelölésében vagy törlésében, a közművelődési intézmény alaptevékenységében, a közművelődési feladatellátást érintő kormányzati funkciók, illetve a közművelődési alapszolgáltatások megjelölésében vagy törlésében következik be. Nem minősül átszervezésnek a jogszabályváltozásból eredő kötelező módosítás, illetve az olyan vagyont érintő döntés, amely vagyon a feladatellátáshoz a továbbiakban nem szükséges.
Az átszervezés kapcsán célszerű felülvizsgálni ugyanakkor az FKKK intézményi típusát és elnevezését is amellett, hogy az intézményi átalakítással az FKKK minden alapdokumentumát is módosítani szükséges.

77. § (1) A települési önkormányzat a közművelődési alapszolgáltatások folyamatos hozzáférhetősége érdekében, a 78/I. § (1) bekezdésében foglaltaknak megfelelően közösségi színteret, illetve közművelődési intézményt biztosít.  
(2) A közművelődési intézmény, illetve a közösségi színtér fenntartója, működtetője az állam, települési önkormányzat, nemzetiségi önkormányzat, önkormányzati társulás, valamint közművelődési megállapodás keretében egyház, egyéb szervezet vagy magánszemély lehet.
(3) A közművelődési intézmény és a közösségi színtér
a) segíti a közösségi tevékenységéket, a művelődő közösségek működését, ösztönzi a társadalmi összetartozást és a közösségek kulturális értékteremtésben való aktív részvételét,
b) működése a közösségek öntevékenységén alapul, és azt ösztönzi, tevékenységét a közösségek érdeklődése, igényei és szükségletei alapján végzi, tevékenységének tervezésébe, értékelésébe a közösségeket bevonja,
c) mindenki számára nyitott, mindenki számára hozzáférhető,
d) együttműködik a civil, gazdasági és egyéb szervezetekkel, kulturális intézményekkel, más szakterületekhez tartozó intézményekkel,
e) alaptevékenysége körében nem gazdasági haszonszerzés céljából jön létre,
f) részt vesz a kulturális alapellátás kiterjesztésében.
(4) Az állam, a települési önkormányzat, a nemzetiségi önkormányzat vagy az önkormányzati társulás által fenntartott közművelődési intézmény az állam vagy az önkormányzat 100%-os tulajdonában álló nonprofit gazdasági társaságként vagy költségvetési szervként működik.
(5) A közművelődési intézmény típusa - jogszabályban meghatározott szakmai, személyi és infrastrukturális feltételek megléte esetén - lehet:
a) művelődési ház,
b) művelődési központ,
c) kulturális központ,
d) többfunkciós közművelődési intézmény,
e) népfőiskola,
f) népi kézműves alkotóház,
g) gyermek-, illetve ifjúsági ház, valamint
h) szabadidőközpont.
78. § *  (1) *  A művelődési ház a helyi közösségi művelődést szervező, legalább három közművelődési alapszolgáltatást biztosító közművelődési intézmény. Tevékenysége településrészre, kerületre, egy településre vagy több községre terjed ki.  
(2) A művelődési ház vezetője szakirányú felsőfokú végzettséggel rendelkezik.
(3) A művelődési ház elnevezésében szerepelnie kell a „művelődési ház”, a „közösségi ház” vagy a „faluház” kifejezés valamelyikének.
78/A. § (3) A művelődési központ elnevezésében szerepelnie kell a „művelődési központ” kifejezésnek.
78/B. § (3) A kulturális központ elnevezésében szerepelnie kell a „kulturális központ” vagy az „agóra” kifejezés valamelyikének.
78/C. § (2) A többfunkciós közművelődési intézmény elnevezésében működési formájától függően szerepelnie kell a „művelődési ház”, a „művelődési központ” vagy a „kulturális központ” kifejezés valamelyikének.
78/G. § (2) A szabadidőközpont elnevezésében működési formájától függően szerepelnie kell a „művelődési központ”, a „szabadidőközpont” vagy a „művelődési- és szabadidőközpont” kifejezés valamelyikének.
78/H. § (5) A közösségi színtér elnevezésében szerepelnie kell a „közösségi színtér” vagy a „közösségi tér” kifejezés valamelyikének.

Az intézmény átszervezésére vonatkozóan célszerű előre tervezni a feladatokkal az alábbiak szerint:
	Az intézményi átalakítással kapcsolatos feladatok ütemezése

	Könyvtár Alapító Okiratának elkészítése, FKKK Alapító Okiratának felülvizsgálata
	
Képviselő-testület elé: 2022. augusztus-szeptember

	Könyvtár intézményvezetői álláspályázat kiírása
	
Képviselő-testület elé: 2022. augusztus-szeptember

	Alapító Okiratok megküldése minisztériumi állásfoglalásra
	Legkésőbb 2022. szeptember 30. (minisztériumnak 30 napos véleményezési határideje van)

	Könyvtár intézményvezetői pályázat elbírálása
	2022. szeptember - október

	Szervezeti és Működési Szabályzat elkészítése / felülvizsgálata
	Képviselő-testület elé: 2022. november 24.

	közművelődésről szóló önkormányzati rendelet felülvizsgálata
	Képviselő-testület elé: 2022. november 24.

	az Önkormányzat 2023. évi átmeneti gazdálkodásról szóló rendeletben rendelkezni az új intézmény fenntartásáról
	
Képviselő-testület elé: 2022. december 15.



A fentiek alapján az alábbi határozati javaslatokat terjesztem Tisztelt Képviselő-testület elé.

III. Határozati javaslat:
…/2022. (VII.07.) KT-határozat

[bookmark: _Hlk83885310]1./ Fót Város Önkormányzat Képviselő-testülete úgy dönt, hogy Fót Városában önálló intézményként nyilvános települési könyvtárat hoz létre.
2./ Fót Város Önkormányzat Képviselő-testülete úgy dönt, hogy az intézményi átszervezés keretében felülvizsgálja a Fóti Közművelődési és Közgyűjteményi Központ intézményi típusát és elnevezését.
3./ Fót Város Önkormányzat Képviselő-testülete felkéri a polgármestert, hogy készítse elő a városi nyilvános könyvtár létrehozásához szükséges Alapító Okiratot, valamint ehhez kapcsolódóan a Fóti Közművelődési és Közgyűjteményi Központ Alapító Okiratának módosításához szükséges dokumentumokat.
Felelős: 1./-3./ polgármester
Határidő: 1./ pont: azonnal, 2./-3./ pont: 2022. szeptember 30.

Jogszabályi hivatkozások:
· 1997. évi CXL. törvény a muzeális intézményekről, a nyilvános könyvtári ellátásról és a közművelődésről
· az államháztartásról szóló 2011. évi CXCV. törvény  
· az államháztartásról szóló törvény végrehajtásáról szóló 368/2011. (XII. 31.) Korm. rendelet   
· 33/2018. (XII.13.) önkormányzati rendelet a helyi közművelődésről

Az előterjesztés mellékletei: -

